Ehdotus: NEUVOSTON PÄÄTÖS makrotaloudellinen lisärahoitusavun myöntämisestä Serbialle ja Montenegrolle ja makrotaloudellisen lisärahoitusavun myöntämisestä Jugoslavian liittotasavallalle tehdyn päätöksen 2002/882/EY muuttamisesta

(komission esittämä)

PERUSTELUT

Serbian ja Montenegron viranomaiset ovat viimeisten kolmen vuoden aikana saavuttaneet merkittäviä tuloksia talouden vakauttamisessa ja uudistamisessa. Talous on saatu pysyvästi vakaalle pohjalle ja merkittäviä rakenneuudistuksia on käynnistetty. Yhteisomistuksessa olleiden yritysten yksityistäminen huutokauppojen ja tarjouskilpailujen kautta on sujunut hyvin. Myös teollisuus- ja rahoitussektorin rakenneuudistus on saatu käyntiin.

Serbian pääministeri murhattiin 11. maaliskuuta 2003, mutta vaikeasta tilanteesta huolimatta viranomaiset ovat edelleen sitoutuneet talousuudistuksiin. Muutamia viikkoja salamurhan jälkeen julistetun poikkeustilan aikana tilanne on pysynyt suhteellisen vakaana. Näyttää siltä, että etenkin serbialaiset instituutiot selvisivät iskusta eivätkä viime vuosina toteutetut poliittiset uudistukset ole vaarassa. Oikeusjärjestelmän ja tiedotusvälineiden uudistamista ja korruption torjuntaa on kuitenkin jatkettava tarmokkaasti.

EU on tukenut talouden vakauttamista ja uudistamista myöntämällä makrotaloudellista rahoitusapua. Ensimmäisestä 345 miljoonan euron rahoituspaketista tehtiin päätökset heinäkuussa ja joulukuussa 2001, ja se pantiin täytäntöön vuosien 2001 ja 2002 aikana. Euroopan unionin neuvosto päätti 5. marraskuuta 2002 myöntää maalle makrotaloudellista lisärahoitusapua enintään 130 miljoonaa euroa, joka koostuu enintään 55 miljoonan euron lainasta ja enintään 75 miljoonan euron avustuksesta (neuvoston päätös 2002/882/EY). Tämän rahoitusavun päätavoite on varmistaa kestävä maksutasetilanne ja vahvistaa maan valuuttavarantoa. Rahoitusavun ensimmäinen erä (40 miljoonaa euroa) maksettiin joulukuussa 2002 (30 miljoonan euron avustus) ja helmikuussa 2003 (10 miljoonan euron laina).

Salamurhan jälkeen Serbian valtiovarainministeri pyysi kansainväliseltä yhteisöltä makrotaloudellista lisärahoitusapua, koska hallituksen ensiarvioiden mukaan vuoden 2003 talousnäkymät olivat heikentyneet merkittävästi. Komissio ilmoitti 14. huhtikuuta pidetyssä yleisten asioiden ja ulkosuhteiden neuvoston kokouksessa olevansa valmis muuttamaan maksamatta olevan EU:n makrotaloudellisen rahoitusavun etupainotteisemmaksi korottamalla toista maksuerää tietyin ehdoin. Komissio ehdotti myös makrotaloudellista lisärahoitusapua, jolla lievitettäisiin niitä lisäpaineita, joita IMF:n mukaan tulisi kohdistumaan maksutaseeseen myöhemmin vuoden aikana. Neuvosto piti komission ehdotuksia hyvinä ja kehotti toimivaltaisia elimiä tutkimaan ehdotukset ja tekemään asiasta viipymättä päätöksiä.

Tällä välin komission yksiköt ovat saaneet päätökseen toista maksuerää koskevan tarkastelun ja todenneet, että ehdot täyttyvät riittävän hyvin. Toinen 65 miljoonan euron maksuerä, joka koostuu 35 miljoonan euron avustuksesta ja 30 miljoonan euron lainasta, aiotaan maksaa sisäisen kuulemiskierroksen jälkeen elokuussa 2003. Kolmas erä on näin ollen 25 miljoonaa euroa, josta avustuksen osuus on 10 miljoonaa euroa.

IMF ilmoitti 19. kesäkuuta 2003 Brysselissä pidetyssä Länsi-Balkanin ohjaustyöryhmän kokouksessa, että se oli tarkistanut vuoden 2003 maksutase-ennusteitaan ja havainnut lisärahoitustarpeita. Serbian pääministerin murhan jälkeen maan ulkoiset näkymät vaikuttavatkin aiempaa epävarmemmilta. Maksutaseen kehitykseen ja maahan suuntautuviin yksityisiin pääomavirtoihin kohdistuu merkittäviä riskejä (mukaan lukien suorat ulkomaiset sijoitukset). Samaan aikaan maan taloutta rasittavat huomattavat rahoitustarpeet. Vaikka Serbian ja Montenegron viranomaiset ovat toistaiseksi toteuttaneet IMF:n nykyisen ohjelman mukaista politiikkaa, ulkoinen lisärahoitusapu näyttää olevan tarpeen, jotta talouskasvua ja inflaatiota sekä julkisen talouden ja vaihtotaseen tasapainoa koskevat vuoden 2003 tavoitteet saavutetaan ja uudistusprosessia voidaan jatkaa.

IMF:n tarkistettujen ennusteiden mukaan ulkoinen rahoitusvaje on kasvanut noin 321 miljoonaan Yhdysvaltain dollariin (kansainvälisten rahoituslaitosten ohjelmien jälkeen), ja se on tarkoitus kattaa EU:n myöntämällä ja kahdenvälisellä makrotaloudellisella rahoitusavulla mukaan lukien velkojilta saadut huojennukset (maksulykkäysten korkojen pääomittaminen). On huomattava, että vajeesta noin 200 miljoonaan dollariin on jo olemassa sitoumukset mukaan lukien EU:n nykyiseen makrotaloudelliseen rahoitusapupakettiin sisältyvä 113 miljoonaa dollaria vastaava määrä. Tässä tilanteessa näyttää tarpeelliselta, että unioni auttaa lieventämään todettuja maksutaseeseen kohdistuvia lisärahoitustarpeita muuttamalla neuvoston päätöstä 2002/882/EY siten, että avun kokonaismäärää korotetaan 70 miljoonalla eurolla enintään 200 miljoonaan euroon. Jäljelle jäävä vaje voitaisiin kattaa kahdenvälisellä lisärahoitusavulla. Lisärahoitusavulla voitaisiin täydentää kolmatta maksuerää, joka puolestaan maksettaisiin kahdessa erässä täydentävän yhteisymmärryspöytäkirjan mukaisesti, jossa asetettaisiin ehdoksi esimerkiksi yritys- ja pankkisektorin rakenneuudistus ja talouden yhtenäistäminen.

Koska olosuhteet ovat poikkeukselliset, Serbia ja Montenegro on erittäin velkaantunut alueen muihin valtioihin verrattuna ja sen velanottokyky on heikko, huomattava osa (45 miljoonaa euroa) lisärahoitusavusta ehdotetaan annettavaksi avustuksina ja loput (25 miljoonaa euroa) lainana. Lainan takaisinmaksuaika on 15 vuotta ja vapaavuosia on 10 alkuperäisen rahoitusapupaketin mukaisesti. Unionin avun vastaava korotus perustuu käsitykseen, että muut luotonantajat ryhtyvät samanlaisiin toimiin lisärahoitustuen antamiseksi.

2003/0190 (CNS)

Ehdotus: NEUVOSTON PÄÄTÖS makrotaloudellinen lisärahoitusavun myöntämisestä Serbialle ja Montenegrolle ja makrotaloudellisen lisärahoitusavun myöntämisestä Jugoslavian liittotasavallalle tehdyn päätöksen 2002/882/EY muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 308 artiklan,

ottaa huomioon komission ehdotuksen [1],

[1] EUVL C ..., ..., s. ...

ottaa huomioon Euroopan parlamentin lausunnon [2],

[2] EUVL C ..., ..., s. ...

sekä katsoo seuraavaa:

(1) Komissio on kuullut talous- ja rahoituskomiteaa ennen ehdotuksensa esittämistä.

(2) Neuvoston päätöksessä 2002/882/EY [3] säädetään Jugoslavian liittotasavallalle myönnettävästä makrotaloudellisesta lisärahoitusavusta, jonka tarkoituksena on varmistaa kestävä maksutasetilanne ja vahvistaa maan valuuttavarantoa.

[3] EYVL L 308, 9.11.2002, s. 25.

(3) Perustuslakia muutettiin 4 päivänä helmikuuta 2003 ja maan nimi on nyt Serbia ja Montenegro.

(4) Maaliskuun 11 päivänä 2003 tapahtuneen Serbian pääministerin salamurhan jälkeen maan ulkoiset näkymät ovat muuttuneet aiempaa epävarmemmiksi erityisesti maahan suuntautuvien yksityisten pääomavirtojen (mukaan lukien suorat ulkomaiset sijoitukset) osalta. Samaan aikaan maan taloutta rasittavat huomattavat rahoitustarpeet.

(5) Kansainvälisen valuuttarahaston (IMF) nykyisen ohjelman puitteissa on todettu, että maksutaseeseen tarvitaan lisärahoitusta vuonna 2003, ja Serbian ja Montenegron on saatava vuonna 2003 huomattava määrä ulkoista lisärahoitusta, joka ylittää IMF:ltä, Maailmanpankilta ja muilta tuen antajilta, mukaan lukien Euroopan unioni, mahdollisesti saatavan virallisen rahoituksen määrän.

(6) Unionin Serbialle ja Montenegrolle myöntämän rahoitusavun korottaminen on sopiva tapa auttaa toisten tuen antajien kanssa keventämään maan rahoituksellisia rajoitteita.

(7) Perustamissopimuksessa ei ole muuta tämän päätöksen tekemiseen valtuuttavaa määräystä kuin 308 artikla,

ON PÄÄTTÄNYT SEURAAVAA:

Ainoa artikla

1. Korvataan päätöksen 1-4 artiklassa ilmaisu "Jugoslavian liittotasavalta" ilmaisulla "Serbia ja Montenegro".

2. Korvataan päätöksen 2002/882/EY 1 artiklan 2 kohta seuraavasti:

"2. Rahoitusavun lainaosuuden pääoma on enintään 80 miljoonaa euroa, ja pisin mahdollinen laina-aika 15 vuotta. Tätä tarkoitusta varten komissiolle annetaan valtuudet lainata Euroopan yhteisön puolesta tarvittavat varat, jotka annetaan Serbian ja Montenegron käyttöön lainan muodossa."

3. Korvataan 1 artiklan 3 kohta seuraavasti:

"3. Tuen avustusosuus on enintään 120 miljoonaa euroa."

4. Korvataan 3 artiklan 1 kohdan ensimmäinen virke seuraavasti:

"1. Rahoitusavun laina- ja avustusosuudet annetaan Serbian ja Montenegron käyttöön vähintään kolmessa erässä."

Tehty Brysselissä [päiväys]

Neuvoston puolesta

Puheenjohtaja

RAHOITUSSELVITYS

1. Toimenpiteen nimi

Makrotaloudellinen lisärahoitusapu Serbialle ja Montenegrolle

2. Budjettikohta/-kohdat

a) Rahoitusavun avustusosuus (euroa)

Budjettikohta: B7-548

>TAULUKON PAIKKA>

b) Rahoitusavun lainaosuus

BO-215 - Euroopan yhteisön takuu yhteisön sopimille lainaohjelmille rahoitustuen myöntämiseksi eräille Länsi-Balkanin maille

3. Oikeusperusta

Perustamissopimuksen 308 artikla

4. Toimenpiteen kuvaus ja perustelu

a) Toimenpiteen kuvaus

Euroopan yhteisön Serbialle ja Montenegrolle myöntämän rahoitusavun korottaminen todettujen maksutaseeseen kohdistuvien lisärahoitustarpeiden lievittämiseksi.

b) Toimenpiteen perustelu

Ulkoisen rahoituksen tarpeen havaittu kasvu, joka ylittää Kansainvälisen valuuttarahaston, Maailmanpankin ja kahdenvälisten tuen antajien myöntämän virallisen rahoituksen määrän. Tuensaajavaltion taloudellisten vakautus- ja uudistussaavutusten kestävyys riippuu suuresti virallisista lähteistä edullisin ehdoin saatavasta ulkopuolisesta rahoitustuesta.

5. Menoluokitus

a) Avustusosuus: ei pakollinen, eritelty.

b) Lainaosuus: pakollinen.

6. Menojen luonne

a) Suora avustus (tuen osuus 100 prosenttia).

b) Talousarviotakuun mahdollinen käyttöönotto yhteisön ottamalle lainalle, joka on tarkoitettu lainan rahoittamiseen.

7. Rahoitusvaikutukset

a) Laskentamenetelmä

Tarpeelliseksi katsotun rahoitusavun määrän arviointi perustuu nykyisiin arvioihin tuensaajamaan jäljellä olevista ulkoisista rahoitustarpeista.

Rahoitusavun lainaosuuden osalta odotetaan, että velan suoritusta ei haeta talousarviosta.

b) Toimenpiteen vaikutus interventioluottoihin

Talousarvioon varataan rahoitusavun avustusosuutta vastaava summa, joka on nostettavissa ainoastaan, jos Serbian ja Montenegron viranomaisten kanssa sovitut politiikkaa koskevat ehdot täyttyvät.

Rahoitusavun lainaosuuden talousarviotakuuta vastaava erä otetaan käyttöön ainoastaan, jos takuun maksua todella vaaditaan.

c) Interventiomenojen rahoitus

i) Avustus

Tällä muutoksella annettava avun korotus rahoitetaan nykyisten rahoitusnäkymien neljännen otsakkeen rajoissa seuraavasti (euroa) :

// 2003

Maksusitoumusmäärärahat: // 45 000 000

Maksumäärärahat // 45 000 000

(ii) Mikäli budjettitakuuta vaaditaan maksettavaksi:

* Turvaudutaan takuurahastoon, joka perustettiin 31 päivänä lokakuuta 1994 annetulla neuvoston asetuksella (EY, EURATOM) N:o 2728/94, sellaisena kuin se on viimeksi muutettuna 25 päivänä toukokuuta 1999 annetulla asetuksella (EY, EURATOM) N:o 1149/1999.

* Mikäli takuurahastossa ei ole riittävästi varoja, lisämaksut suoritetaan siirtämällä talousarviosta:

- takuuvarauksessa jäljellä olevia varoja,

- talousarvioon myöhään tulleita maksuja, joiden osalta talousarviotakuu on aktivoitu (varainhoitoasetuksen 27 artiklan 3 kohdan nojalla),

- käytettävissä oleva marginaali rahoitusnäkymien neljännen otsakkeen enimmäismäärän tai siihen sisältyvän siirtomäärärahan puitteissa.

* Täyttääkseen velvoitteensa komissio voi väliaikaisesti varmistaa velanhoidon sen omasta kassasta saatavilla varoilla. Siinä tapauksessa sovelletaan 29 päivänä toukokuuta 1989 annetun neuvoston asetuksen (EY, EURATOM) N:o 1552/89 12 artiklaa.

8. Petostenvastaiset toimenpiteet

Varat maksetaan suoraan Serbian keskuspankille vasta kun komissio on talous- ja rahoituskomiteaa kuultuaan ja oltuaan yhteydessä Kansainväliseen valuuttarahastoon (IMF) varmistanut, että kyseisissä maissa toteutettu talouspolitiikka on tyydyttävää ja että avun myöntämiseen liittyvät erityisehdot täyttyvät.

Lisäksi komissio tai sen asianmukaisesti valtuutetut edustajat voivat rahoitusavun toteuttamisen aikana tehdä arvioita edunsaajamaan rahoitus- ja valvontajärjestelmien toiminnasta.

Avun käyttöön sovelletaan tarkastus-, valvonta- ja tilintarkastusmenettelyjä, jotka ovat komission, Euroopan petostentorjuntaviraston (OLAF) ja Euroopan yhteisöjen tilintarkastustuomioistuimen vastuulla.

9. Kustannustehokkuusanalyysi

a) Toimenpiteet perusteet ja erityistavoitteet

Apu edistää Serbian ja Montenegron siirtymistä markkinatalouteen, koska sillä tuetaan maan taloudellisia uudistuspyrkimyksiä ja täydennetään kansainvälisen yhteisön Kansainvälisen valuuttarahaston tukeman ohjelman puitteissa maalle tarjoamaa rahoitusta.

b) Seuranta ja arviointi

Apu on luonteeltaan makrotaloudellista apua, ja sitä valvotaan ja arvioidaan edunsaajamaan toteuttaman ja Kansainvälisen valuuttarahaston tukeman vakautus- ja uudistusohjelman yhteydessä. Komission yksiköt valvovat toimintaa erityisesti tuensaajamaan viranomaisten kanssa sovittaviin todellisiin talouden ja rakennepolitiikan tunnuslukuihin perustuvan menetelmän avulla. Komission yksiköt ovat myös läheisessä yhteydessä Kansainväliseen valuuttarahastoon ja Maailmanpankkiin ja käyttävät arvioita, joita nämä ovat tehneet edunsaajamaan vakauttamisessa ja uudistuksissa saavutetusta edistyksestä.

Komissio tai sen asianmukaisesti valtuutetut edustajat suorittavat rahoitusavun riippumattoman jälkiarvioinnin, jota varten edunsaajamaan viranomaiset ovat sitoutuneet toimittamaan kaikki tarpeelliset tiedot.

Ehdotetussa neuvoston päätöksessä määrätään vuosittain Euroopan parlamentille ja neuvostolle annettavasta kertomuksesta, joka sisältää arvion tämän toimenpiteen täytäntöönpanosta.

10. Hallintokustannukset

Toimenpiteet ovat luonteeltaan poikkeuksellisia eivätkä edellytä komission henkilöstön lisäämistä.